《敩潘岳悼亡诗体即用其韵》
清代·弘历

十旬倏以临，服制众云易。予怀未觉遥，有如一日隔。

偕老欢莫追，叹逝愁奚益。因悟宇宙间，率为形神役。

别后已杳杳，忆前犹历历。惟其无显名，是以贻芳迹。

嗟哉长春宫，遗像空悬壁。欢去悲以归，每念增忧惕。

兰湘陈豆核，椒浆泛爵只。三奠尽一心，一心纷百析。

倾爵酒频酹，拭巾泪犹滴。滴泪不能乾，平生恩爱积。

齐物惭未能，难学庄盆击。独旦不能眠，欹枕怀百端。

魄渊促代谢，朱明行欲阑。凉秋率感人，况逢形影单。

未闻蛩杵声，已觉衾簟寒。寒宵那更同，梧月虚朣胧。

九御咸备位，对之吁若空。所重在四德，关雎陈国风。

讵如汉武帝，惟希见美容。愁思郁以纡，啜其泪沾胸。

入梦诉未已，揽衣晨复起。脱珥赋鸡鸣，回思常事耳。

已蹈东门吴，更如蒙庄子。安仁才一悼，予作实双纪。

悲兮悲如何，遑论辞工鄙。达人应尽知，有生孰免逝。

况年近不惑，亦岂为夭厉。独惜窈窕质，忽作朝云翳。

永别乍一日，积日将成岁。代月祗十二，容台有典制。

观德逢月忌，聊复一临祭。临祭知徒然，悲悰稍以尽。

城隅葺静安，涉冬将发引。相待两皇妃，慧贤与哲悯。

念此总伤神，那免泪泉陨。胜水卜佳城，终焉东结轸。

为期指三年，欲言意不忍。不忍可柰何，沉痛以躇蹰。

每因时序迁，一往景山隅。凤帷空想像，鸾驭终虚无。

湘江愧交甫，曾逢帝子车。声吞语难罄，神往伤有馀。